હાર્વર્ડ પરિવારના આંગણામાં ઊભેલા આ સભ્યો વિશ્વમાં ઉમદા બૌદ્ધિક પ્રતિભાશાળી વ્યક્તિઓનો સમૂહ છે. શેના માટે ? એમાં કોઈ શંકા નથી કે હાર્વર્ડની આ વિદ્યાશાખા, ભૂતપૂર્વ વિદ્યાર્થીઓ, વિદ્યાર્થીઓ અને એના આશ્રયદાતાઓએ અહીંના અને વિશ્વના લોકોના જીવનવિકાસમાં પોતાની શક્તિ વાપરી છે. પણ આપણે વધુ કરી શકીએ ? હાર્વર્ડ પોતાની વિચારશક્તિ એવા લોકોના જીવન વિકાસમાં ખર્ચી શકે જેમને એના નામથી પણ ઓળખ નથી ? અહીં ઉપસ્થિત ડીન અને પ્રોફેસરો, હાર્વર્ડના વિચારશીલ આગેવાનોને મારે એક વિનંતી કરવી છે: તમે નવી વિદ્યાશાખા શરૂ કરો છો, એની મુદત નક્કી કરો છો, એનો અભ્યાસક્રમ બનાવો છો અને પદવી માટેની જરૂરિયાત નક્કી કરો છો. મહેરબાની કરીને તમારી જાતને પૂછો : ‘તમારી ઉત્તમ બૌદ્ધિકતાને સૌથી મોટા પ્રશ્નોના નિરાકરણ માટે સમર્પિત કરવી જોઈએ ? વિશ્વની અધમ અસમાનતા વિશે હાર્વર્ડની વિદ્યાશાખાએ પ્રોત્સાહન આપવું જોઈએ ? હાર્વર્ડના વિદ્યાર્થીઓએ વૈશ્વિક ગરીબીની ગહનતા… વિશ્વમાં અસ્તિત્વ ધરાવતાં ભૂખમરા…. પીવાલાયક પાણીની અછત…. ભણતરથી વંચિત રખાતી કન્યાઓ….. મટાડી શકાય એવા દર્દોથી મરતાં બાળકો વિશે અભ્યાસ કરવો જોઈએ ? વિશ્વના સૌથી સદભાગી લોકોએ વિશ્વના સૌથી દુર્ભાગી લોકોનો અભ્યાસ કરવો જોઈએ ? આ કંઈ અલંકારિક ભાષામાં પુછાયેલા પ્રશ્નો નથી – જેનો તમે તમારા ધારા મુજબ જવાબ આપી શકો.